О б р а з л о ж е њ е

Правни основ за доношење Одлуке о измени Одлуке о максималном броју запослених на неодређено време у систему јавног сектора Града Ниша за 2017. годину је члан 6. Закона о начину одређивања максималног броја запослених у јавном сектору ("Службени гласник РС", број 68/15 и 81/2016-Одлука УС), којим се прописује обавеза скупштине јединице локалне самоуправе да утврди максимални број запослених за сваки организациони облик у систему локалне самоуправе, тачка 7. и 8. Одлуке о максималном броју запослених на неодређено време у систему државних органа, систему јавних служби, систему Аутономне покрајине Војводине и систему локалне самоуправе за 2017. годину (''Службени гласник РС", број 61/2017, 82/2017, 92/2017, 111/2017 и 14/2018), којом је утврђен максимални број запослених за систем локалне самоуправе Града Ниша као и обавеза спровођења рационализације и члан 37. Статута Града Ниша ("Службени лист Града Ниша“, број 88/2008 и 143/2016), којим је прописано да Скупштина Града Ниша доноси прописе и друге опште акте.

Одлуком о максималном броју запослених на неодређено време у систему државних органа, систему јавних служби, систему Аутономне покрајине Војводине и систему локалне самоуправе за 2017. годину, Влада Републике Србије је за Град Ниш одредила максималан број запослених на неодређено време који износи 5585 запослених.

Закључком Градског већа Града Ниша број 598-18/2018-03 од 16.05.2018. године прихваћена је иницијатива ЈКП Дирекција за јавни превоз Града Ниша Ниш број 893/18 од 20.04.2018. године за споразумни раскид уговора о обављању комуналне делатности јавног градског и приградског превоза путника на територији Града Ниша на линијама 7, 12 и 34, закљученог између Града Ниша и ЈКП Дирекција за јавни превоз Града Ниша Ниш, а дана 11.06.2018. године овај споразум је и закључен. Наведено предузеће престаће да обавља ову комуналну делатност, тако да је потребно да укупно 29 запослених на неодређено време из службе градског превоза потпише споразум о престанку радног односа почев од 01.07.2018. године, ради заснивања радног односа код других корисника јавних средстава, што је планирано и Програмом о изменама и допунама Програма пословања ЈКП Дирекција за јавни превоз Града Ниша број 1243/18 од 04.06.2018. године.

Доношењем предложене Одлуке смањиће се максималан број запослених у ЈКП Дирекција за јавни превоз Града Ниша за 29 запослених, а повећаће се број запослених на неодређено време код других корисника јавних средстава и то у ЈКП ''Медиана'' Ниш за 15 запослених, у ЈКП ''Наиссус'', ЈКП ''Градска топлана'' и ЈКП ''Паркинг-сервис'' Ниш за по 4 запослена и Предшколској установи ''Пчелица'' Ниш и Градској управи Града Ниша за по 1 запосленог. На овај начин не мења се максималан број запослених на неодређено време у систему јавног сектора Града Ниша за 2017. годину.

СЛУЖБА НАЧЕЛНИКА ГРАДСКЕ УПРАВЕ

Овлашћено лице по овлашћењу

 В.Д. ЗАМЕНИКА НАЧЕЛНИКА

 Ивана Петровић